Efesus
Pol i mekim tok long papamama na long pikinini.
6
1Yupela pikinini i laik bihainim BIKPELA, yupela mas bihainim tok bilong papamama bilong yupela. Long wanem, Dispela pasin em i rait olgeta. 2“Rispektim papa na mama bilong yu.” Dispela em i fes lo i gat promis i stap wantaim. 3“Yu mas mekim olsem bai yu ken i stap gut na yu ken i stap laip longpela taim long dispela graun.” (Lo 5:16)
4Na yupela papa, yupela no ken i bagarapim tingting bilong pikinini bilong yupela na mekim ol i bel nogut. Nogat. Olgeta taim yupela mas trenim ol long bihainim BIKPELA na skulim ol long olgeta tok bilong Em.
Pol i mekim tok long ol wokboi nating na ol bosman.
5Yupela manmeri we ol man i fosim yupela long mekim wok na yupela kamap wokboi nating, yupela mas harim tok bilong bosman bilong yupela na rispektim em. Kisim gutpela tingting na wanbel tru long em. Yupela mas aninit long em olsem yupela aninit long Krais. 6Na yupela no ken i aninit long bosman taim em i was long yupela tasol, na yupela no ken i aninit long em bilong amamasim em tasol. Nogat. Yupela wokboi bilong Krais na yupela mas i stap gut aninit long bosman bilong yupela. God i laik yupela mekim olsem na yupela mas amamas long bihainim laik bilong God. 7Yupela mas belgut olgeta long mekim wok bilong bosman bilong yupela. Yupela mas tingting olsem, “Mi no mekim wok bilong wanpela man, nogat, mi mekim wok bilong BIKPELA.” 8Yupela ken i mekim olsem bikos yupela klia BIKPELA i save tilim gutpela samting long husat manmeri i mekim gutpela wok, maski ol wokboi nating o ol i stap fri.
9Na yupela ol bosman, yupela mas mekim wankain pasin long ol wokboi bilong yupela. Yupela no ken i tretim ol. Yupela holim tingting olsem, bosman bilong ol i stap long heven na Em i bosman bilong yu tu. Na dispela bosman i no save mekim pasin bilong wansait.
Putim na werim olgeta ama bilong God.
10Orait, las toktok bilong mi i olsem, yupela mas i stap strong long strong bilong BIKPELA. Yupela stap strong long bikpela bikpela strong bilong Em. 11Putim na werim olgeta ama bilong God na long dispela wei yupela inap fesim na winim ol kainkain trik na giaman Seten i save mekim. 12Long wanem, yumi no wok long egensim manmeri bilong dispela graun. Nogat. Yumi wok long egensim ol strongpela spirit nogut. Yumi wok long egensim ol strongpela spirit bilong tudak pasin bilong dispela graun. Yumi wok long egensim ol ami bilong ol spirit i laik strongim ol pasin nogut. Ol dispela kain lain i stap antap tru na i gat narapela kain strong. 13Olsem na, yupela mas putim na werim olgeta ama bilong God. Na long taim bilong pasin nogut bai yupela no inap surik. Nogat. Bai yupela sanap strong na winim ol samting nogut. Pasin bilong sanap strong em i nambawan samting. 14Olsem na, yupela mas sanap strong. Yupela mas pasim tok i tru olgeta long yupela olsem soldia i pasim let. Na yupela mas putim na werim stretpela tingting na stretpela pasin olsem soldia i putim na werim siot ain bilong karamapim bros. 15Long gutnius God i tokaut long hau Em i kamapim pis na yupela mas redi long bihainim na autim dispela gutnius – dispela em i olsem su bilong yupela. 16Na wantaim ol dispela samting yupela mas holim bilip olsem soldia i holim hap plang na bai yupela stopim ol spia bilong Seten i sap tumas. 17Yupela mas holim tingting long wok God i bin mekim bilong kisim bek yupela, na dispela i mas i stap olsem hat ain bilong yupela. Long han bilong yupela, yupela mas holim sod bilong Holi Spirit – dispela em i Tok bilong God. 18Na long strong bilong Holi Spirit yupela mas prea olgeta taim. Yupela mas strong long mekim ol kainkain prea na askim God long helpim yupela. Em olsem na yupela mas ai klia olgeta taim na mekim prea na askim God long helpim olgeta manmeri bilong Em.
19Na prea long mi tu. Mi laik bai yupela prea olsem, taim mi laik autim tok bai God i givim toktok long mi, na bai mi daunim pret bilong mi na autim klia olgeta samting bilong gutnius. 20God i bin makim mi olsem mausman bilong dispela gutnius. Long dispela gutnius nau mi stap long kalabus. Olsem na, yupela mas prea long mi na bai mi autim strong dispela gutnius olsem God i makim mi long mekim.
Las toktok bilong Pol.
21Tikikus em i brata tru bilong yumi na em i gutpela wokman tru bilong BIKPELA. Na em bai tokim yupela long olgeta samting na yupela bai klia gut long sindaun bilong mi na long wok mi bin mekim. 22Long dispela as mi salim em i go nau long yupela bai yupela i ken i save, mipela i stap olsem wanem, na bai em i ken i strongim yupela.
23God, Papa, wantaim BIKPELA Jisas Krais i ken i mekim isi bel bilong yupela olgeta brata, na Em i ken i strongim yupela long pasin bilong lavim na long bilip. 24Na grasia i ken i stap wantaim yupela ol manmeri i save lavim BIKPELA bilong yumi Jisas Krais long lavim i no save dai.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn